**ΠΡΟΕΤΟΙΜΑΣΙΑ ΓΙΑ ΤΟ ΔΙΑΓΩΝΙΣΜΑ ΤΟΥ Β΄ΤΕΤΡΑΜΗΝΟΥ**

**ΚΛΑΣΙΚΗ ΕΠΟΧΗ** σ. 98-112 εκτός από: Το οικουμενικό κράτος του Μ. Αλεξάνδρου σ.108-109.

**2.3 ΚΛΑΣΙΚΗ ΕΠΟΧΗ** (480-323 π.Χ.) σσ. 98-108

* υπεροχή συντελεστών και επιτευγμάτων
* πνευματική επιβολή και διαχρονική επιβίωση στις ιδέες και δημιουργήματα μεταγενέστερων εποχών
* νικηφόρα έκβαση Περσικών πολέμων: αυτοπεποίθηση, αίσθηση αυτάρκειας και υπεροχής, ψυχική ευφορία, αποκατάσταση καταστροφών

**ΣΥΜΜΑΧΙΑ ΤΗΣ ΔΗΛΟΥ**

Μετά τους περσικούς πολέμους η Αθήνα εξελίχτηκε σε μεγάλη ναυτική δύναμη.

Για να προωθήσει τα συμφέροντά της ίδρυσε την Α΄ Αθηναϊκή συμμαχία (478/7 π.Χ.) και τέθηκε επικεφαλής μεγάλου μέρους των ελληνικών πόλεων. Χαρακτηριστικά της συμμαχίας: α) έδρα στη Δήλο (Δηλιακή συμμαχία), β) συμμαχικό ταμείο και ετήσια συγκέντρωση των αντιπροσώπων στη Δήλο, γ) φόρος σε πλοία ή χρήματα και δ) (στην αρχή) όλα τα μέλη τα ίδια δικαιώματα και τις ίδιες υποχρεώσεις.

Η Αθήνα χρησιμοποίησε τη συμμαχία ως μέσο επικράτησης (εναντίον των Περσών) και επιβολής κυριαρχίας (στους ίδιους τους συμμάχους).

Όσοι Έλληνες δεν είχαν προσχωρήσει στη συμμαχία δεν εκδήλωναν φανερά την αντίθεσή τους – ακόμη και οι Σπαρτιάτες ήταν επιφυλακτικοί.

Ιδιαίτερο ρόλο διαδραμάτισε ο Κίμων: εκπρόσωπος της αριστοκρατικής παράταξης και υπέρ της συνεργασίας με τη Σπάρτη. Η φιλολακωνική του πολιτική ηττήθηκε, παρά το προσωπικό του κύρος λόγω της επιτυχούς αντιμετώπισης των Περσών (εκβολές του Ευρυμέδοντα, 467 π.Χ.), και οι φιλικές σχέσεις Αθήνας – Σπάρτης διακόπηκαν (Γ΄ Μεσσηνιακός πόλεμος, 464‐455 π.Χ.).

Ο Κίμων εξοστρακίστηκε (461 π.Χ. ), οι δημοκρατικοί – με αρχηγό τον Εφιάλτη – επικράτησαν και η φιλολακωνική πολιτική εγκαταλείφθηκε οριστικά. Στη συνέχεια αρχηγός των δημοκρατικών αναδείχτηκε ο Περικλής.

Η Αθήνα κατόρθωσε να επεκτείνει τη συμμαχία ανάμεσα στους Έλληνες και τελικά τη μετέτρεψε σε ηγεμονία: α) μεταφορά του συμμαχικού ταμείου στην Ακρόπολη (454 π.Χ.) και β) ένοπλες επεμβάσεις των Αθηναίων στις συμμαχικές πόλεις με την παραμικρή υπόνοια αντίδρασης.

Επιστροφή του Κίμωνα το 451 π.Χ. και ανατροπή του πολιτικού σκηνικού: α) υπογραφή πενταετούς ανακωχής με τη Σπάρτη και β) εστίαση στον αγώνα εναντίον των Περσών → πολιορκία του Κιτίου και θάνατος του Κίμωνα (450 π.Χ.), νίκη του Αθηναϊκού στόλου επί του Περσικού στη Σαλαμίνα της Κύπρου (449 π.Χ.) και υπογραφή συνθήκης ειρήνης με τους Πέρσες που τους υποχρέωνε να αναγνωρίσουν την ανεξαρτησία των Ελληνικών πόλεων της Μ. Ασίας (Καλλίειος ή Κιμώνειος ειρήνη).

Κυριαρχία στην πολιτική σκηνή του Περικλή μετά το θάνατο του Κίμωνα. Υπογραφή τριαντάχρονης συνθήκης ειρήνης με τη Σπάρτη (τριακοντούτεις σπονδαί, 445 π.Χ).

**Η ΕΠΟΧΗ ΤΟΥ ΠΕΡΙΚΛΗ**

15 μόνο χρόνια ειρήνη

ανάπτυξη Αθήνας

απόλυτη κυριαρχία επί των συμμάχων της

**ΧΡΥΣΟΥΣ ΑΙΩΝ**

Κάθε χρόνο εκλεγόταν στρατηγός

Αποζημίωση για κληρωτούς άρχοντες, βουλευτές, λαϊκούς δικαστές

Θεωρικά

Συμμαχία με Εγέστα, Λεοντίνους, Ρήγιο για την ίδρυση Θουρίων (444-3 π.Χ.)

Πειραιάς Ιππόδαμος

**ΕΣΟΔΑ**

Εκμετάλλευση μεταλλείων, φορολογία, φόρος συμμάχων, έκτακτες εισφορές

Μετοίκιο 12 δρχ.

Έμμεση φορολογία

Πολεμικές αποζημιώσεις

**ΛΕΙΤΟΥΡΓΙΕΣ**

**Οι σπουδαιότερες λειτουργίες**

Χορηγία: ο χορηγός έδινε τα χρήματα για τη διδασκαλία ενός θεατρικού έργου

Τριηραρχία: ο τριήραρχος είχε την υποχρέωση συντήρησης και εξοπλισμού μιας τριήρους

Αρχιθεωρία: για τα έξοδα της επίσημης αποστολής (θεωρίας) σε πανελλήνιες γιορτές

Η εστίαση: για τα έξοδα του δείπνου μιας φυλής σε θρησκευτικές γιορτές

Η γυμνασιαρχία: για την τέλεση αγώνων λαμπαδηδρομίας στα Παναθήναια.

**ΠΕΛΟΠΟΝΝΗΣΙΑΚΟΣ ΠΟΛΕΜΟΣ (431-404 π.Χ.)**

Αίτια σύγκρουσης

* φυλετική διαφορά Αθηναίοι Ίωνες –Σπαρτιάτες Δωριείς
* πολιτειακή συγκρότηση (δημοκρατικοί –ολιγαρικοί)
* ηγεμονικές τάσεις Αθήνας
* Αρχιδάμειος ή 10ετής πόλεμος 431- 421 π.Χ.
* Σικελική εκστρατεία 415 - 413 π.Χ.
* Δεκελεικός ή Ιωνικός πόλεμος 413 - 404 π.Χ.

Νίκες: Πλαταιές, Μήλος, Μυτιλήνη

Ανάμειξη Περσών

Αναγνώριση Σπαρτιατικής ηγεμονίας

**Η ΚΡΙΣΗ ΤΗΣ ΠΟΛΗΣ-ΚΡΑΤΟΥΣ**

Αντισπαρτιατικός συνασπισμός

Θήβα- Κόρινθος Άργος Αθήνα

Βοιωτικός ή Κορινθιακός πόλεμος (395-380 π.Χ.)

Βασίλειος ή Ανταλκίδειος ειρήνη

Σπαρτιάτες όργανα της περσικής πολιτικής

ελληνικές πόλεις παραλίων Μικράς Ασίας, Κύπρος στους Πέρσες

αυτονομία ελληνικών πόλεων (πλην Ίμβρου, Λήμνου και Σκύρου) που παρέμειναν στην Αθήνα

Θηβαϊκή ηγεμονία άνοδος Λεύκτρα (371 π.Χ.) πτώση Μαντίνεια (362 π.Χ.)

**ΣΥΜΠΤΩΜΑΤΑ ΠΑΡΑΚΜΗΣ**

Πόλεμοι μεταξύ ελληνικών πόλεων

Πολιτικές – κοινωνικές αναταραχές

Παρεμβατικός ρόλος Περσών

**ΠΑΝΕΛΛΗΝΙΑ ΙΔΕΑ**

Τέλη 5ου αι. Γοργίας στο λόγο του στην Ολυμπία

Εκφραστής: Ισοκράτης, *Πανηγυρικός* (380)

Ευαγόρας Σαλαμίνας, Ιάσωνας τύραννος Φερών, Διονύσιος Α΄, Φίλιππος Β΄

Αντίπαλος Δημοσθένης

Ξενοφών (430-25 -μετά το 355 π.Χ.) ολιγαρχικός και φιλολάκων

**Ο ΦΙΛΙΠΠΟΣ Β΄και η ένωση των Ελλήνων**

Ισχυροποίησε το μακεδονικό κράτος

επιδρομές εναντίον Ιλλυριών και Παιόνων στο Β.

Ισχυρός στρατός

Ισχυρή οικονομία

Κατάληψη ορυχείων Παγγαίου

Οι στατήρες εκτόπισαν τους δαρεικούς

Επεκτατική εξωτερική πολιτική

Εκτάσεις γης στους στρατιώτες

Ένωση των Ελλήνων

Κατέλαβε πόλεις Χαλκιδικής, Ανατολικής Μακεδονίας Θράκης ως Δ. Ακτές Ευξείνου Πόντου

Με αφορμή προβλήματα Μαντείου Δελφών επενέβη στη Θεσσαλία, Ν. Ελλάδα

ΧΑΙΡΩΝΕΙΑ (338 π.Χ.) νίκησε Θηβαίους, Αθηναίους

Συνέδριο Κορίνθου (337 π.Χ.)

Απαγορεύτηκαν οι συγκρούσεις ελληνικών πόλεων και η βίαιη μεταβολή των καθεστώτων

Προστατεύτηκε η ελεύθερη ναυσιπλοία

Καταδικάστηκε η πειρατεία

Ιδρύθηκε η πανελλήνια συμμαχία με ισόβιο αρχηγό τον Φίλιππο

**Το έργο του Μ. Αλεξάνδρου** σσ. 109-112

Οικουμενική ανάπτυξη του ελληνισμού

Στο στρατιωτικό τομέα

Διορατικός στρατηγός

Κατάλληλος σχεδιασμός κατά μέτωπο συγκρούσεις πολιορκία πόλεων

Πολιτική

Ανάμειξη του ελληνικού κόσμου με τον ασιατικό κάτω από ισχυρή διοίκηση

Διατήρησε σατραπείες

Οικονομία

Ενιαίο νομισματικό σύστημα

Εγκατάλειψη αυτοκρατορικού θησαυροφυλακίου

Δημιούργησε φορολογική περιφέρεια με περισσότερες από μια σατραπείες

Οι θησαυροί μεταβάλλονταν σε χρυσό νόμισμα

Πολιτισμός

Ένοπλη εξερεύνηση

Διάδοση ελληνικής γλώσσας

Υιοθέτηση ανατολικών πολιτισμικών στοιχείων

Ίδρυση νέων πόλεων εμπορικών κέντρων

**ΕΡΩΤΗΣΕΙΣ ΑΝΑΠΤΥΞΗΣ**

1) Ποια ήταν η σημασία του νικηφόρου αποτελέσματος των περσικών πολέμων για την ιστορική πορεία των Ελλήνων; (σ. 98 «το νικηφόρο αποτέλεσμα...τέχνες της κλασικής εποχής»)

2) α) Πώς οι Αθηναίοι χρησιμοποίησαν την Α ́ Αθηναϊκή συμμαχία; β) Πώς η συμμαχία μετεξελίχθηκε σε ηγεμονία; (σ. 98-99-100 «η συμμαχία της Δήλου...ανάδειξή της σε μεγάλη δύναμη» + «τη συμμαχία οι Αθηναίοι... δύναμη της Αθήνας» + «Η Αθήνα παρά τον ανταγωνισμό ...αποχώρησης από τη συμμαχία»)

4) Ποιας πολιτικής παράταξης ήταν εκπρόσωπος ο Κίμωνας και ποια πολιτική ακολούθησε μετά τους περσικούς πολέμους μέχρι τον εξοστρακισμό του (461 π.Χ.); (σ. 99 « Ο Κίμων...πολιτική του εγκαταλείφθηκε οριστικά»)

5) Με ποια μέτρα ο Περικλής ενίσχυσε το δημοκρατικό πολίτευμα της Αθήνας; (σ. 101 «η ενίσχυση του δημοκρατικού…παιδείας για τους Αθηναίους»)

6) Να εξηγήσετε ποια ήταν τα έσοδα που είχε το αθηναϊκό κράτος την εποχή του Περικλή από τη φορολογία και τις εισφορές των συμμάχων. (σ. 101-102 «την εποχή του Περικλή.... πολεμικών αποζημιώσεων»)

8) Ποια ήταν τα αίτια του Πελοποννησιακού πολέμου; (σ. 102 «οι δυο μεγάλες συμμαχίες...ηγεμονικές τάσεις της Αθήνας»)

9) Ποιες ήταν οι συνέπειες του Πελοποννησιακού πολέμου για τις ελληνικές πόλεις; (σ.103 «Ο πελοποννησιακός πόλεμος…του επόμενου αιώνα»)

10) α) Πώς εκδηλώθηκε η κρίση της πόλης-κράτους τον 4ο αι. π.Χ.; β) ποια ήταν η περσική πολιτική έναντι των Ελλήνων την περίοδο αυτή; (σ. 103-104 «η κρίση της πόλης-κράτους...για τον ελληνισμό ειρήνη»)

11) Ποιο ήταν το περιεχόμενο της Ανταλκιδείου ειρήνης; (σ. 104 «Με τη Βασίλειο...όργανα περσικής πολιτικής»)

12) Ποιος ήταν ο κύριος εκφραστής της πανελλήνιας ιδέας και ποιες ήταν οι απόψεις του για την εφαρμογή της; (σ. 105 «η πανελλήνια ιδέα ήταν...ο ρήτορας Δημοσθένης»)

13) Πώς οργάνωσε τον στρατό και την οικονομία του μακεδονικού κράτους ο Φίλιππος Β ́; (σ. 105-106 «Ο Φίλιππος Β΄ και η ένωση...δαρεικούς από τον ελλαδικό χώρο»)

14) Ποια εξωτερική πολιτική ακολούθησε ο Φίλιππος Β ́ για την ένωση των Ελλήνων μέχρι το συνέδριο της Κορίνθου (337 π.Χ.); (σ. 106 «ακολούθησε επεκτατική εξωτερική....κοινού αγώνα εναντίον των Περσών»)

15) Τι συμφωνήθηκε στο συνέδριο της Κορίνθου (337 π.Χ.) ανάμεσα στον Φίλιππο Β΄ και στις ελληνικές πόλεις; (σ. 106-107 «η πανελλήνια ένωση...με ισόβιο αρχηγό τον Φίλιππο Β ́)

16) Ποια άποψη έχει διατυπωθεί για τις πολιτικές επιδιώξεις του Μ. Αλεξάνδρου και πώς η άποψη αυτή τεκμηριώνεται; (σ. 109 «σε ό,τι αφορά την πολιτική...διοικητική παράδοση»)

17) Ποια ήταν η πολιτική του Μ. Αλεξάνδρου στον οικονομικό τομέα; (σ. 111 «στον οικονομικό τομέα...απέραντη αυτοκρατορία»)

18) Ποια ήταν η συμβολή της εκστρατείας του Μ. Αλεξάνδρου στον πολιτισμό; (σ. 111 «τέλος, στον πολιτιστικό τομέα...ένοπλης εξερεύνησης»)

**ΟΡΙΣΜΟΙ ΙΣΤΟΡΙΚΩΝ ΕΝΝΟΙΩΝ**

Ανταλκίδειος ειρήνη (σ. 104), Αρχιθεωρία (σ. 102), Βοιωτικός ή Κορινθιακός πόλεμος (σ. 104)

Γυμνασιαρχία (σ. 102), Εστίαση (σ. 102), Θεωρικά (σ. 101), Ιωνική επανάσταση (σ. 96), Καλλίειος συνθήκη/ειρήνη (σ. 100), κλασική εποχή (σ. 98), Λειτουργία (σ. 102), Μετοίκιο (σ. 102), τριακοντούτεις σπονδαί (σ. 100),Τριηραρχία (σ.102), Χορηγία (σ. 102)

ΟΜΑΔΑ Α ́

1ο ΘΕΜΑ

Να χαρακτηρίσετε τις ακόλουθες προτάσεις ως προς την ορθότητά τους, γράφοντας τη λέξη Σωστό ή Λάθος δίπλα από τον αριθμό που αντιστοιχεί στην κάθε πρόταση.

1. Η Α΄ Αθηναϊκή Συμμαχία είχε αρχικά ως έδρα την Αθήνα.
2. Η Κλασική Εποχή τελειώνει με τον θάνατο του Φιλίππου Β ́.
3. Ο Αθηναίος στρατηγός Κίμων υπήρξε ηγέτης της δημοκρατικής παράταξης στην Αθήνα τον 5ο αι. π.Χ.
4. Η εκστρατεία του Μ. Αλεξάνδρου διέθετε τις προϋποθέσεις ώστε να χαρακτηρισθεί ένοπλη εξερεύνηση.
5. Ο Εφιάλτης ενίσχυσε το δημοκρατικό πολίτευμα της Αθήνας περιορίζοντας τις δραστηριότητες των αριστοκρατικών.
6. Τα θεωρικά ήταν τα έξοδα μιας επίσημης αποστολής σε πανελλήνιες γιορτές.
7. Η Καλλίειος Συνθήκη ονομάστηκε και Κιμώνειος Ειρήνη.
8. Χορηγία ονομαζόταν η λειτουργία κατά την οποία κάποιος πλούσιος Αθηναίος πολίτης αναλάμβανε τα έξοδα για την τέλεση αγώνων λαμπαδηδρομίας στα Παναθήναια.
9. Ο Βοιωτικός ή Κορινθιακός Πόλεμος έληξε με μια μειωτική για τους Έλληνες ειρήνη, την Ανταλκίδειο.
10. Η κύρια αιτία του Πελοποννησιακού Πολέμου ήταν η ανάμειξη των Περσών στις ελληνικές εσωτερικές υποθέσεις.
11. Το μετοίκιο ήταν το αντίτιμο της ελεύθερης εισόδου των πολιτών της κλασικής Αθήνας στο θέατρο.
12. Ο Περικλής θέσπισε χρηματική αποζημίωση για τους κληρωτούς άρχοντες, τους βουλευτές και τους λαϊκούς δικαστές.
13. Ο σοφιστής Γοργίας πρώτος προέβαλε την Πανελλήνια Ιδέα.
14. Μετά το τέλος των Περσικών Πολέμων και για διάστημα μισού περίπου αιώνα, η Αθήνα αναδείχθηκε σε ηγεμονική δύναμη μεταξύ των ελληνικών πόλεων- κρατών.
15. Ο Μ. Αλέξανδρος οργάνωσε τη μακεδονική φάλαγγα.
16. Ο Ευαγόρας, βασιλιάς της Σαλαμίνας της Κύπρου, ήταν μία από τις προσωπικότητες που θα μπορούσαν, σύμφωνα με τον Ισοκράτη, να ενώσουν τους Έλληνες εναντίον των Περσών.

ΑΠΑΝΤΗΣΕΙΣ 1. Λ σ. 99 2. Λ σ.98 3. Λ σ.99 4. Σ σ.111 5. Σ σ.100 6. Λ σ.101 7. Σ σ.100 8. Λ σ.102 9. Σ σ.104 10. Λ σ.103 11. Λ σ.102 12. Σ σ.101 13. Σ σ.105 14. Λ σ.104 15. Λ σ.106 16. Σ σ.105

**3ο ΘΕΜΑ**

ΚΕΙΜΕΝΟ 1ο

1. Συνδυάζοντας τις ιστορικές σας γνώσεις με τις απαραίτητες πληροφορίες από το κείμενο που σας δίνεται, να παρουσιάσετε:

α. τα ιδιαίτερα χαρακτηριστικά της κοινωνικής κατηγορίας των μετοίκων στην Αθήνα την εποχή του Περικλή. (μονάδες 25)

β. την εμπλοκή των μετοίκων στις λειτουργίες της χορηγίας και της τριηραρχίας κατά την ίδια ιστορική περίοδο. (μονάδες 25)

Οι περισσότεροι Αθηναίοι μέτοικοι ήταν Έλληνες, μα βρίσκουμε ανάμεσά τους και Φοίνικες, Φρύγες, Αιγυπτίους, ακόμη και Άραβες. Στην Αθήνα τον πέμπτο αιώνα π.Χ. ήταν πολλοί οι μέτοικοι. Ήταν περίπου οι μισοί από τους «Αθηναίους πολίτες», δηλαδή ήταν γύρω στις είκοσι χιλιάδες. Είχαν όλες σχεδόν τις οικονομικές υποχρεώσεις των πολιτών, κυρίως τις λειτουργίες, παραδείγματος χάρη τη χορηγία για τη γιορτή των Ληναίων. Όποιος οριζόταν από τον επώνυμο άρχοντα γι’ αυτή τη λειτουργία ήταν υποχρεωμένος να συντηρήσει, να πληρώσει τα έξοδα για τη διδασκαλία ενός χορού για τις δραματικές παραστάσεις που θα δίνονταν στη γιορτή αυτή. Οι μέτοικοι ήταν απαλλαγμένοι από την τριηραρχία, γιατί αυτός που υποχρεωνόταν να την αναλάβει θα κυβερνούσε ένα πολεμικό πλοίο. Οι μέτοικοι πλήρωναν επίσης έναν ειδικό φόρο, για να πούμε την αλήθεια πολύ μικρό, το μετοίκιον.

Flacelière, R., *Ο δημόσιος και ιδιωτικός βίος των αρχαίων Ελλήνων,* μτφρ. Γ. Βανδώρου, Παπαδήμας, Αθήνα 1991, σσ. 59-60

**ΕΝΔΕΙΚΤΙΚΕΣ ΑΠΑΝΤΗΣΕΙΣ α.** «Οι περισσότεροι Αθηναίοι μέτοικοι ήταν Έλληνες, μα βρίσκουμε ανάμεσά τους και Φοίνικες, Φρύγες, Αιγυπτίους, ακόμη και Άραβες.» «[ …] ήταν πολλοί οι μέτοικοι. Ήταν περίπου οι μισοί από τους «Αθηναίους πολίτες», δηλαδή ήταν γύρω στις είκοσι χιλιάδες.» «Είχαν όλες σχεδόν τις οικονομικές υποχρεώσεις των πολιτών, κυρίως τις λειτουργίες[…]» «Οι μέτοικοι πλήρωναν επίσης έναν ειδικό φόρο, για να πούμε την αλήθεια πολύ μικρό, το μετοίκιον.» Από την ιστορική αφήγηση του σχολικού βιβλίου [Κλασική εποχή (480-323 π.Χ.) Η εποχή του Περικλή] μπορούν να αξιοποιηθούν πληροφορίες από το απόσπασμα: «[ …] Την εποχή του… αν είχαν εισοδήματα.[ …] » Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να καταδεικνύει την έννοια «μέτοικος» και τη συνεισφορά του στην αθηναϊκή οικονομία της εποχής του Περικλή.

**β.** «Είχαν όλες σχεδόν τις οικονομικές υποχρεώσεις των πολιτών, κυρίως τις λειτουργίες, παραδείγματος χάρη τη χορηγία για τη γιορτή των Ληναίων.» «Όποιος οριζόταν από τον επώνυμο άρχοντα γι’ αυτή τη λειτουργία ήταν υποχρεωμένος να συντηρήσει, να πληρώσει τα έξοδα για τη διδασκαλία ενός χορού για τις δραματικές παραστάσεις που θα δίνονταν στη γιορτή αυτή.» «Οι μέτοικοι ήταν απαλλαγμένοι από την τριηραρχία, γιατί αυτός που υποχρεωνόταν να την αναλάβει θα κυβερνούσε ένα πολεμικό πλοίο.» Από την ιστορική αφήγηση του σχολικού βιβλίου [ Κλασική εποχή, Η εποχή του Περικλή], μπορούν να αξιοποιηθούν πληροφορίες από το απόσπασμα: «[ …] Βασική πηγή εσόδων… εξοπλισμού μιας τριήρους. [ …] »

ΚΕΙΜΕΝΟ 2ο. Συνδυάζοντας τις ιστορικές σας γνώσεις με τις απαραίτητες πληροφορίες από το κείμενο που σας δίνεται, να παρουσιάσετε:

α. τις συνέπειες του Πελοποννησιακού πολέμου για τις ελληνικές πόλεις που ενεπλάκησαν σε αυτόν. (μονάδες 25)

β. τα βασικά σημεία και τις συνέπειες της Ανταλκιδείου ειρήνης (386 π.Χ.). (μονάδες 25)

Το τέλος του Πελοποννησιακού Πολέμου έκανε φανερή τη μεγάλη κρίση από την οποία χειμαζόταν ο ελληνικός κόσμος σε όλους τους τομείς της πολιτειακής, οικονομικής και της κοινωνικής του ζωής. […] Χιλιάδες άνθρωποι έμειναν χωρίς πόρους ζωής και όλοι αισθάνονταν σαν εφιάλτη την έλλειψη δικαιοσύνης. […] Τούτα όλα τα φαινόμενα δεν ήσαν παρά συμπτώματα της βαριάς νόσου που κατέτρυχε τον οργανισμό του ελληνικού κράτους, την πόλη. […] Για την ιστορία των Ελλήνων η ειρήνη του «Βασιλέως» αντιπροσωπεύει μια από τις πιο ταπεινές στιγμές της έσχατης παρακμής. Χρησιμοποιώντας η Περσία το αξίωμα εκείνο που αποτελούσε το Α και το Ω της πολιτειακής ζωής των Ελλήνων, το αξίωμα της αυτονομίας των διαφόρων μεμονωμένων πόλεων, για να κατακερματίσει την Ελλάδα σε αδύναμα κρατίδια, και επιβάλλοντας την παρουσία του μεγάλου βασιλέως ως εγγύηση της κατάστασης αυτής, η μεγάλη δύναμη της Ανατολής κατόρθωσε επί τέλους να θέσει το πόδι της πάνω στον αυχένα του Ελληνισμού.

Bengtson, Η., *Ιστορία της αρχαίας Ελλάδος*, μτφρ. Ανδρέα Γαβρίλη, Μέλισσα, Αθήνα 1991, σσ. 218, 231.

**ΕΝΔΕΙΚΤΙΚΕΣ ΑΠΑΝΤΗΣΕΙΣ α.** Για την απάντηση στο ερώτημα οι μαθητές/ -τριες αναμένεται, μέσα από την κριτική ανάγνωση της ιστορικής πηγής, να αξιοποιήσουν τις κατάλληλες πληροφορίες: «Το τέλος του Πελοποννησιακού Πολέμου έκανε φανερή τη μεγάλη κρίση σε όλους τους τομείς της πολιτειακής, οικονομικής και της κοινωνικής του ζωής.» «Χιλιάδες άνθρωποι έμειναν χωρίς πόρους ζωής και όλοι αισθάνονταν σαν εφιάλτη την έλλειψη δικαιοσύνης.» «[…]συμπτώματα της βαριάς νόσου που κατέτρυχε τον οργανισμό του ελληνικού κράτους, την πόλη. » Από την ιστορική αφήγηση του σχολικού βιβλίου [ Κλασική εποχή, Ο Πελοποννησιακός πόλεμος] μπορούν να αξιοποιηθούν πληροφορίες από το απόσπασμα: «[…]Ο Πελοποννησιακός πόλεμος ήταν εξοντωτικός… η αναγνώριση της Σπαρτιατικής ηγεμονίας από τις ελληνικές πόλεις ( 404 π. Χ. ) .[…]» Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να καταδεικνύει τη γενικότερη κρίση (πολιτειακή, οικονομική, ηθική) μετά το τέλος του Πελοποννησιακού πολέμου και τις συνθήκες ανάδειξης της Σπαρτιατικής ηγεμονίας.

**β.** Για την απάντηση στο ερώτημα οι μαθητές/ -τριες αναμένεται, μέσα από την κριτική ανάγνωση της ιστορικής πηγής, να αξιοποιήσουν τις κατάλληλες πληροφορίες: «Για την ιστορία των Ελλήνων η ειρήνη του «Βασιλέως» αντιπροσωπεύει μια από τις πιο ταπεινές στιγμές της έσχατης παρακμής.» «Χρησιμοποιώντας η Περσία [ …] το αξίωμα της αυτονομίας των διαφόρων μεμονωμένων πόλεων, για να κατακερματίσει την Ελλάδα σε αδύναμα κρατίδια […] η μεγάλη δύναμη της Ανατολής κατόρθωσε επί τέλους να θέσει το πόδι της πάνω στον αυχένα του Ελληνισμού.» Από την ιστορική αφήγηση του σχολικού βιβλίου [Κλασική εποχή, Η κρίση της πόλης-κράτους] μπορούν να αξιοποιηθούν πληροφορίες από το απόσπασμα: «[…]Με τη Βασίλειο, γνωστή και ως Ανταλκίδειο ειρήνη… όργανα της περσικής πολιτικής. […]» Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να αποτυπώνει τους επαχθείς όρους της συνθήκης και την ανάμειξη της περσικής πολιτικής στα εσωτερικά θέματα του ελληνικού κόσμου.

**ΚΕΙΜΕΝΟ 3ο.** Συνδυάζοντας τις ιστορικές σας γνώσεις με τις πληροφορίες από το κείμενο που σας δίνεται, να αναφερθείτε:

α. στον τρόπο με τον οποίο οργάνωσε τη φορολογική διοίκηση της αυτοκρατορίας ο Μ. Αλέξανδρος. (μονάδες 25)

β. στις συνέπειες αυτής της οικονομικής πολιτικής στο νομισματικό σύστημα. (μονάδες 25)

Στο οικονομικό πεδίο ο Αλέξανδρος αφαίρεσε από τη δικαιοδοσία των σατραπών τη διαχείριση του οικονομικού τομέα και δημιούργησε με τη συνένωση περισσότερων σατραπειών περισσότερες φορολογικές περιφέρειες, θέτοντας βασικά τέρμα στο σύστημα αποθησαυρίσεως των Περσών βασιλέων και μετατρέποντας σε νομίσματα τα εκατομμύρια θησαυρούς που βρήκε στις πόλεις-έδρες των Περσών βασιλέων. Τα νομίσματα αυτά έφερε στην κυκλοφορία, κάνοντας έτσι την αρχή για τη μεγαλύτερη ανάπτυξη της νομισματικής οικονομίας στην Ανατολή. Πριν, στην Περσική αυτοκρατορία το δικαίωμα κοπής αργυρών μόνο νομισμάτων είχαν οι διάφοροι σατράπες, ενώ εκείνος δημιούργησε ενιαίο αυτοκρατορικό νομισματικό σύστημα καθορίζοντας ως αποκλειστικό βασιλικό δικαίωμα, εκτός από την κοπή χρυσών, και την κοπή αργυρών νομισμάτων […] Την κοπή πραγματοποίησε κατά τέτοιο τρόπο, ώστε τα νομίσματα του Αλεξάνδρου να γίνουν το κύριο μέσο συναλλαγής σε όλο τον μεσογειακό κόσμο.

Wilcken, U., *Αρχαία ελληνική ιστορία*, μτφρ. Ι. Τουλουμάκος, Παπαζήση, Αθήνα 1976, σ. 339.

**ΕΝΔΕΙΚΤΙΚΕΣ ΑΠΑΝΤΗΣΕΙΣ α.** «Στο οικονομικό πεδίο ο Αλέξανδρος αφαίρεσε από τη δικαιοδοσία των σατραπών … δημιούργησε με τη συνένωση περισσότερων σατραπειών περισσότερες φορολογικές περιφέρειες[…]». Από την ιστορική αφήγηση του σχολικού βιβλίου [ Κλασική εποχή] μπορούν να αξιοποιηθούν πληροφορίες από το απόσπασμα: «[…]Στον οικονομικό τομέα προώθησε… περισσότερες από μια σατραπείες.[…]» Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να εξηγεί με ποιο τρόπο ο Μ. Αλέξανδρος οργάνωσε τη φορολογική διοίκηση, αλλά και τις βαθύτερες αιτίες αυτών των επιλογών.

**β.** «[…]και μετατρέποντας σε νομίσματα τα εκατομμύρια θησαυρούς… μεγαλύτερη ανάπτυξη της νομισματικής οικονομίας στην Ανατολή.» «Πριν, στην Περσική αυτοκρατορία το δικαίωμα κοπής αργυρών μόνο νομισμάτων… ώστε τα νομίσματα του Αλεξάνδρου να γίνουν το κύριο μέσο συναλλαγής σε όλο τον μεσογειακό κόσμο.» Από την ιστορική αφήγηση του σχολικού βιβλίου [ Κλασική εποχή] μπορούν να αξιοποιηθούν πληροφορίες από το απόσπασμα: «[…]Οι θησαυροί που συγκεντρώνονταν … στην απέραντη αυτοκρατορία[…]» Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να εξηγεί ποια ήταν τα χαρακτηριστικά της νομισματικής πολιτικής του Μ. Αλεξάνδρου αλλά και τις συνέπειες αυτής της πολιτικής.